Preşedintele belarus Aleksandr Lukaşenko dă asigurări marţi că autorii atentatului de la sala de concerte Crocus City Hall, la Moscova, soldat cu 139 de morţi, au încercat iniţial să fugă în Belarus, relatează AFP, conform news.ro.
Moscova, aliata lui Lukaşenko, susţine însă că atacatorii au încercat să fugă numai în Ucraina.
"Ei n-au putut să intre în Belarus. Au văzut asta, au schimbat drumul şi au plecat către frontiera ruso-ucraineană", declară Aleksandr Lukaşenko, citat într-un comunicat de preşedinţia belarusă.
Putin dă vina explicit pe Ucraina
Preşedintele rus Vladimir Putin a declarat luni că atentatul terorist de vineri de la o sală de concerte de lângă Moscova, revendicat de gruparea Statul Islamic (SI), a fost comis de "islamişti radicali" care, potrivit acestuia, au încercat să fugă în Ucraina.
"Ştim că (această) crimă a fost comisă de islamişti radicali cu o ideologie împotriva căreia lumea islamică încearcă să lupte de secole", a declarat el în cadrul unei reuniuni guvernamentale, menţionând această legătură pentru prima dată, la trei zile după ce Statul Islamic a revendicat atacul.
"Ştim cine a comis această atrocitate împotriva Rusiei şi a poporului său. Ceea ce ne interesează este sponsorul", a adăugat el.
Liderul de la Kremlin a repetat apoi că atacatorii, după atentatul care s-a soldat cu cel puţin 139 de morţi, potrivit unui nou bilanţ, au încercat să fugă către teritoriul ucrainean înainte de a fi arestaţi.
"De ce teroriştii, după crima lor, au încercat să plece în Ucraina?"
"Este important să răspundem la întrebarea de ce teroriştii, după crima lor, au încercat să plece în Ucraina? Cine îi aştepta acolo? Cei care sprijină regimul de la Kiev nu vor să fie complici ai terorii şi susţinători ai terorismului, însă apar multe întrebări", a mai spus preşedintele rus.